《哀倪孟容父词》
宋代·王柏

忆昔见公兮，季原之堂。
兄弟怡怡兮，清约是将。
蔼子姓之弦歌兮，头角昂昂。
来者起敬兮，知德义之日昌。
造化无情兮，慨有季之先亡。
气象少异兮，灯火凄凉。
幸二子之自奋兮，视前有光。
何禄养之不久兮，遽惊风木之伤。
痛日月之未改兮，已变故常。
以公之刚介兮，岂北面於缁黄。
我知公之心兮，萦不足以挽其恨之长。
东风作恶兮雪絮正狂，黄垆晓启兮松楸苍苍。
劳生兮永佚，世事兮茫茫。
交之道兮日落，老有泪兮滂滂。

作者简介：王柏（1197-1274），字会之，婺州金华人。生于宋宁宗庆元三年，卒于度宗咸淳十年，年七十八岁。少慕诸葛亮为人，自号长啸，三十岁后以为“长啸非圣门持敬之道”，遂改号鲁斋。金华（今属浙江）人。从何基学，以教授为业，曾受聘主丽泽、上蔡等书院。度宗咸淳十年卒，年七十八，谥文宪。柏著述繁富，有《诗疑》、《书疑》等，大多已佚。其诗文集《甲寅稿》亦已佚，明正统间六世孙王迪裒集为《王文宪公文集》二十卷，由义乌县正刘同于正统八年（一四四三）刊行。事见《续金华丛书》本卷末附《王文宪公圹志》，《宋史》卷四三八有传。